Când se pot întoarce fanii echipelor din Liga 1 pe stadioane? Răspunsul ministrului Ionuț Stroe.
Meciurile din Liga I s-au jucat fără fani de la reluarea sezonului trecut (12 iunie). Suporterii au revenit pe stadioane în unele campionate din Europa (Germania, Italia, Franţa). Fanii români s-ar putea reîntoarce în tribune, cel mai devreme, la începutul anului viitor.
Ministrul Tineretului şi Sportului, Ionuţ Stroe, a anunţat, astăzi, în timpul unei conferinţe de presă, că suporterii s-ar putea reîntoarce în curând în tribune. Situaţia este mai complicată în cazul sporturilor de sală, însă, pentru Liga I, negocierile au început deja. "Probabil că în acest an (va fi permis accesul suporterilor), eu sunt un optimist. La nivel normativ suntem pregătiţi cu modul în care să reluăm prezenţa spectatorilor pe stadioane, ne trebuie doar un moment oportun. Există deja discuţii pe care le avem cu FRF şi LPF. Va trebui apoi să discutăm cu cluburile şi cu suporterii, gradul în care se vor conforma regulilor este unul esenţial. Cu toţii cunoaştem emoţia participării la astfel de evenimente, de multe ori te face să te manifeşti altfel", a declarat Stroe.